**Tarpeia**

**Versio III**

Olim Sabini, qui in Latio habitabant, magno exercitu Romanos, hostes suos, oppugnaverunt. Qui quidem, portis clausis, urbem suam defendere conabantur.

Sabini vero, fortissime pugnantes, urbem paene ceperunt. Romani, qui strenui milites erant, breves gladios, galeas ex ferro factas, longas hastas gerebant, quibus semper parati erant ad pugnandum; at Sabini quoque optima arma habebant. In bracchio sinistro vero, quo scuta tenebant, armillas aureas gerere solebant.

Tarpeia, quae improba et mala puella Romana fuit, ea Sabinorum ornamenta, quae procul ex Romae moeniis in sole lucentia conspexerat, habere cupiebat: ei enim pulcherrima esse videbantur.

Quoniam igitur cupidissima facta erat illud aurum habendi, noctu ex urbe exiit, quia Sabinorum castra petere volebat. Postquam illuc pervenit, „O Sabini“ inquit, „si mihi dabitis ea, quae in bracchiis sinistris geritis, statim vobis portas aperiam et viam monstrabo, qua in urbem ingredi poteritis.“

Itaque Sabini, qui cupidissimi erant urbem expugnandi, Tarpeiam secuti, ad portas urbis pervenerunt, quas Tarpeia statim aperuit. Hostes, in urbem ingressi, impetu in Romanos facto, brevi eos vicerunt atque magnam praedam ceperunt.

Postquam multos homines interfecerant, domos incenderant, ornamenta, nummos et alias res pretiosas abstulerant, iam fessi pugnando, et studiosi in patriam suam revertendi, Tarpeiam praemium exspectantem apud portas conspexerunt.

„O Tarpeia“ dixerunt, „quamquam mala et improba femina nobis videris esse, dabimus tamen, ut polliciti sumus, ea, quae in bracchiis nostris sinistris gerimus!“ Tarpeia laeta ad milites accessit; qui quidem ridentes in eam non armillas, sed gravissima sua scuta iecerunt! Tarpeia, multis scutis oppressa, ad terram cecidit et mortua ibi iacuit.